[bookmark: _GoBack]«Қосшы қаласының ауылдық елді мекендерінде тұратын және жұмыс істейтін мемлекеттік денсаулық сақтау, әлеуметтік қамсыздандыру, білім беру, мәдениет, спорт және ветеринария ұйымдарының мамандарына коммуналдық қызметтерді төлеуге және отын сатып алуға бюджет қаражаты есебінен әлеуметтік қолдау көрсету қағидалары мен мөлшері»
1-тарау. Жалпы ережелер
          1. Осы Қағидалар «Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасы Заңының 6-бабына, «Агроөнеркәсіптік кешенді және ауылдық аумақтарды дамытуды мемлекеттік реттеу туралы» Заңының 18-бабының 5-тармағына сәйкес әзірленді және Қосшы қаласының ауылдық елді мекендерінде тұратын және жұмыс істейтін денсаулық сақтау, әлеуметтік қамсыздандыру, білім беру, мәдениет, спорт және ветеринария мемлекеттік ұйымдарының мамандарына коммуналдық қызметтерді төлеуге және отын сатып алуға бюджет қаражаты есебінен әлеуметтік қолдау көрсету қағидалары мен мөлшерін айқындайды (бұдан әрі – мамандар).
          2. Осы Қағидаларда мынадай негізгі ұғымдар пайдаланылады:
          1) ағымдағы шот – банк немесе банк операцияларының жекелеген түрлерін жүзеге асыратын ұйым банктік шот шарты негізінде ашатын банк шоты;
          2) коммуналдық қызметтер – тұтынушыға қауіпсіз және жайлы тұру (болу) жағдайларын қамтамасыз ету үшін көрсетілетін, сумен жабдықтауды, су бұруды, газбен жабдықтауды, электрмен жабдықтауды, жылумен жабдықтауды, қоқыс шығаруды, лифттерге қызмет көрсетуді қамтитын қызметтер.
          3. Әлеуметтік қолдауды тағайындауды уәкілетті орган – «Қосшы қаласының жұмыспен қамту және әлеуметтік бағдарламалар бөлімі» мемлекеттік мекемесі (бұдан әрі – ММ) жүзеге асырады.
2-тарау. Мамандарға коммуналдық қызметтерді төлеуге және отын сатып алуға бюджет қаражаты есебінен әлеуметтік қолдау көрсету қағидалары мен мөлшері
          4. Коммуналдық қызметтерді төлеуге және отын сатып алуға әлеуметтік қолдау мемлекеттік ұйымдардың мамандарына бюджет қаражаты есебінен мамандардан өтініш талап етілмей, мемлекеттік ұйымдардың бірінші басшылары бекіткен жиынтық тізімдер (бұдан әрі – тізім) негізінде ақшалай түрде екінші деңгейдегі банктер, қаржы нарығы мен қаржылық операцияларды реттеу, бақылау және қадағалау жөніндегі уәкілетті органның тиісті банк операциялары түрлеріне лицензиялары бар ұйымдар, «Қазпошта» акционерлік қоғамының аумақтық бөлімшелері арқылы мамандардың ағымдағы шоттарына аудару жолымен көрсетіледі.
          5. Мамандарға әлеуметтік қолдау күнтізбелік жылына бір рет 7,5 (жеті бүтін оннан бес) айлық есептік көрсеткіш мөлшерінде көрсетіледі.
          6. Әлеуметтік қолдау көрсетуге арналған шығыстарды қаржыландыру Қосшы қаласының ағымдағы қаржы жылына арналған бюджетінде көзделген қаражат шегінде жүзеге асырылады.
          7. Мамандарға коммуналдық қызметтерді төлеуге және отын сатып алуға әлеуметтік қолдау көрсету туралы шешім қабылдау мерзімі тізім келіп түскен күннен бастап 8 (сегіз) жұмыс күнін құрайды.
          8. ММ қызметкері мемлекеттік денсаулық сақтау, әлеуметтік қамсыздандыру, білім беру, мәдениет, спорт және ветеринария ұйымдарының тізімдерін 8 (сегіз) жұмыс күні ішінде қарайды.
          9. Мемлекеттік ұйымдардың бірінші басшылары ұсынған тізімдер сәйкес келмеген жағдайда, Қазақстан Республикасының Әкімшілік рәсімдік-процестік кодексінің 73 және 74-баптарына сәйкес, ММ мемлекеттік ұйымдардың бірінші басшыларын әлеуметтік қолдау көрсетуден бас тарту туралы алдын ала шешім туралы, сондай-ақ алдын ала шешім бойынша өз ұстанымын білдіру мүмкіндігі үшін тыңдау өткізілетін уақыты мен орны (тәсілі) туралы хабардар етеді.                                         
          Тізімдерді қарау нәтижелері бойынша ескертулер болмаған жағдайда, ММ оң шешім қабылдайды және коммуналдық қызметтерді төлеуге және отын сатып алуға әлеуметтік қолдау сомасын мамандардың ағымдағы шоттарына аударады.

